text: Knallertkører er død efter ulykke
  22 januar 2014 kl. 05.40
  En knallertkører er død på Odense Universitetshospital, efter at han blev kørt ned af en bil.
  En 76-årig mand er tirsdag aften død på Odense Universitetshospital af de kvæstelser, han pådrog sig, da han tidligere på dagen på sin knallert blev kørt ned af en bil ved Aabenraa.
  Ulykken skete i krydset mellem Lundtoft Bygade og Flensborg Landevej.
  - Her overholder han ikke sin ubetingede vigepligt, men kører fra Lundtoft Bygade ud lige foran en bil på Flensborg Landevej, fortæller vagtchef Ole Aamann fra Syd- og Sønderjyllands Politi til Ritzau.
  Knallerten bliver ramt af personbilen, der bliver ført af en 33-årig mand fra Tyskland.
  I første omgang blev den 76-årige bragt til skadestuen, men senere blev han overført til Odense Universitetshospital, men hans liv stod ikke til at redde.
  